O óso **escápula** ou **omoplata** é un óso do ombreiro, par, plano e compacto, de forma triangular, con dúas caras, anterior e posterior; tres bordos, superior, interior e exterior, e tres ángulos, superior, anterior e inferior

Atópase na parte posterior e superior do tórax; forma coa clavícula o esqueleto do ombreiro. Artéllase coa clavícula e co úmero

Estrutura
---------

### Superficies

#### Anterior

A superficie anterior, volar ou frontal presenta unha gran cavidade, denominada *fosa subescapular*, que abrangue case toda a superficie. Serve para a inserción do músculo subescapular. Na zona máis superior e interno hai unha zona moito máis reforzada, que forma un ángulo de óso, denominado *ángulo superior*. Este ángulo serve de reforzo para soportar o peso do acromion

#### Posterior

Escápula esquerda, superficie dorsal
Escápula esquerda, superficie costal
A superficie posterior ou dorsal ten unha espiña oblicua, ascendente de dentro a fóra. A espiña divide a superficie posterior en dúas porcións:

* A fosa supraespiñal da escápula: situada por riba da espiña escapular. É máis reducida que a infraespiñal, sendo máis grande a porción interna que a externa. Nos dous terzos mediais ou internos áchase a orixe do músculo supraespiñal.
* A fosa infraespiñal da escápula: situada por debaixo da espiña. É de moito maior tamaño cá superior. Na parte inferior remata en forma de triángulo invertido (o *ángulo inferior*), de maior grosor có resto da fosa. Nos dous terzos mediais orixínase o músculo infraespiñal.

No bordo lateral ou axilar atópase unha tuberosidade ou crista ósea na que se insire un tabique osteofibrótico, que separa o músculo infraespiñal do músculo redondo maior e do músculo redondo menor. Preto desta crista discorre a arteria circunflexa da escápula.

Ao longo deste bordo axilar insírese cranialmente o músculo redondo menor e na parte inferior, dando a volta ao ángulo inferior, o músculo redondo maior. Na parte máis distal do óso, na parte inferior do ángulo inferior, insírese o músculo dorsal ancho.

### Bordos

A escápula ten tres bordos.

#### Bordo superior

*Artigo principal**:* Bordo superior da escápula.
É o bordo máis pequeno, cóncavo, que se estende ata o proceso coracoide escapular.

#### Bordo axilar ou lateral

*Artigo principal**:* Bordo axilar da escápula.
É o máis groso dos tres. Comeza por debaixo da cavidade glenoide escapular e discorre en sentido oblicuo descendente, ata o ángulo inferior. Nos animais é o bordo inferior.

#### Bordo medial

*Artigo principal**:* Bordo medial da escápula.
O bordo medial ou vertebral é o máis longo dos tres. Describe unha traxectoria curvilínea moi aberta e se estende dende o ángulo superior ata o ángulo inferior. En animais refírese a el coma bordo dorsal.

### Ángulos

Hai tres ángulos na escápula, superior, inferior e lateral. O **superior** está cuberto polo músculo trapecio. O **inferior** está cuberto polo músculo dorsal ancho. O **lateral** ou **glenoide** ten a cavidade glenoide da escápula.

### Acromion

*Artigo principal**:* Acromion.
O acromion é unha apófise ósea situada na parte superior da escápula. Forma parte da articulación acromioclavicular e se artella coa clavícula na articulación acromioclavicular.

### Coracoide

*Artigo principal**:* Apófise coracoide da escápula.
A coracoide é outra apófise ósea da escápula, tamén da parte cranial do óso. Artéllase co acromion.

Véxase tamén
------------

* Tubérculo infraglenoide da escápula
* Tubérculo supraglenoide da escápula

### Bibliografía

* *Gray. Anatomy of the human body* *(en inglés)*. Edición de 1918 de dominio público.

|  |  |
| --- | --- |
| Control de autoridades | 
* Wd: Q16336
* BNCF: 51775
* BNF: 15014284f
* EBID: ID
* GEC: 0127690
* GND: 4180206-8
* JSTOR: scapulars
* LCCN: sh85118011
* MAG: 2779777117
* NKC: ph1124231
* Treccani: scapola

 |

|  |  |
| --- | --- |
| Identificadores | 
* FMA: 13394
* MeSH: D012540
* MeSH: A02.835.232.087.783
* NCIt: C12783
* TA: A02.4.01.001
* Uberon: 0006849
* UMLS: C0036277

 |